Nämä kurjistukset osuvat juuri meidän jäsentemme vastuulla olevaan sisäiseen turvallisuuteen.

Poliisin kohdalla todetaan että hallitusohjelmassa panostetaan sisäiseen turvallisuuteen ja oikeudenhoitoon. Pikemminkin näyttää siltä, että sisäisen turvallisuuden alle kasataan aikapommia, jolla koko systeemi räjäytetään palasiksi.

Päättäjien perimmäinen tarkoitus on tehdä tietä yksityiselle turvasektorille. Sosiaali- ja terveyspalvelut ollaan jo yhtiöittämässä, vaikka oikeusoppineet sitä kummeksuvatkin; viimeksi tämän aamun uutisissa. Päättäjien katse harittaa seuraavaksi sisäisen turvallisuuden suuntaan. Johan aiemmin olemme kuulleet poliitikkojen tuskailua perustuslain 124 §:n jarruttavasta vaikutuksesta. Sehän vielä toistaiseksi tulppaa liikemiesten pääsyä poliisitoiminnan ja muidenkin viranomaisten ydinalueille.

Poliisien määrä ajautuu todella alas tarkastelussa olevan kehyskauden aikana. En jaksa uskoa, että poliitikot aikovat sitä sieltä koskaan enää nostaa edes tälle nykyiselle tasolle. Samaan aikaan on meneillään täydennyspoliisijärjestelmän kyhääminen. Sillä saadaan aikaan turvallisuuden harhakuva, jolla vakuutetaan kansalaisille: kaikki hyvin. Tai kuten laulussa sanotaan: don`t worry, be happy.

Poliisin kohdalle suunnitelmaan on kirjoitettu kuolematon lause: ”poliisitoiminta sopeutetaan käytössä oleviin resursseihin.” Kuinkahan kauan on mennyt tämän huudahduksen oivaltamiseen? Mihinkähän se toiminta on mahdettu tähän saakka sopeuttaa, tulevaan lottovoittoon vai?

Oikeusministeriön hallinnonalalla ei ole yhtään aurinkoisempaa. Meneillään olevia säästöihin tähtääviä rakenneuudistuksia jatketaan. Suunnitelmassa mainitaan erikseen muutokset ulosottotoimen ja käräjäoikeuksien puolella. Kaikki nämä vaikuttavat suoraan meidän jäsentemme työhön ja tulevaisuuteen.

Hätäkeskuslaitoksen kohdalla tietojärjestelmien kehittäminen on loppusuoralla. Tässäkin osatavoitteena on selvitä jatkossa entistä vähemmällä henkilöstöllä.

ICT-hankkeisiin löytyy molemmilla hallinnonaloilla edelleen rahaa. Digitalisaatio mainitaan erikseen poliisin kohdalla. Kasvaneen maahanmuuton ja sen jälkihoidon varmistamiseen maasta poistamisineen rahahanat on pakko pitää auki.

Mielestäni poliisille vielä tällä hetkellä kuuluvien tehtävien ulkoistamisen voisi aloittaa kielteisen turvapaikkapäätöksen saaneiden paluukuljetusten hoitamisesta. Tämä olisi selkeä jatko sille liiketoiminnalle, joka jo pyörii vastaanottokeskusten ympärillä.

Lopuksi esitän toiveen Poliisihallitukselle. Laskekaa tarkkaan se säästö, joka kehyskauden 2017–2020 aikana syntyy jo tiedossa olevan eläkepoistuman ja valmistuvien poliisien välisestä erosta. Väkeä lähtee huomattavasti enemmän kuin mitä Poliisiammattikorkeakoulusta valmistuu. Jos selviätte tästä laskutoimituksesta, kertokaa se sekä päättäjille että medialle. Voitte samalla kertoa sen, kuinka paljon on jo säästetty 2010-luvulla. 2010 meillä oli 500 poliisia enemmän. Ehkä näiden laskelmien jälkeen jokainen voi kohdallaan miettiä poliisille luvattujen lisämiljoonien todellisen painoarvon.

Ministeri Orpo asetti kipurajakseen 7000 poliisia. Missähän mahtaa tulla vastaan kansalaisten kipuraja?

Ai niin, pääministerille vielä tiedoksi: olemme sopineet että viimeinen poliisi sammuttaa valot. Ei synny lisätappiota ainakaan tarpeettomista sähkökuluista.

Turvallista kevään jatkoa!

Lisäksi:

Jatka keskustelua liiton Facebook-sivulla.

Lähetä viesti puheenjohtajalle ja nettitoimitukseen.